Ons stel bekend ...
Chris Lamprecht is op 1 Oktober 1927 in Bloemfontein gebore. Hy het musiek in Suid-Afrika en Duitsland studeer, was jare lank 'n orrelis in verskeie gemeentes, asook 'n musiekadviseur en musiekdosent totdat hy in 1987 afgetree het.
Die bydrae wat oom Chris tot die musiekskat van Afrikaanse gewyde en sekulêre musiek gelewer het, kan nie oorskat word nie. Nie net het hy 100 liedere tot die FAK se sangbundel bygedra nie, maar ook honderde koorwerke gekomponeer.
BM Musiek weet dit was oom Chris se lewensideaal om as 'n volkskomponis bekend te staan – iemand wat ou, vergete liedere en nuwe musiek op 'n toeganklike, maar ook musikaal verantwoordbare manier beskikbaar stel. Ons dink hierdie dubbel-CD is 'n bewys dat hy hierdie lewensideaal verwesenlik het.